b'\n_START_ARTICLE_\nCecily Neville\n_START_PARAGRAPH_\nCecily Neville, Yorkin herttuatar (3. toukokuuta 1415 \xe2\x80\x93 31. toukokuuta 1495) oli kahden vuosina 1461\xe2\x80\x931485 Englantia hallinneen York-suvun kuninkaan, Edvard IV:n ja Rikhard III:n, \xc3\xa4iti. _NEWLINE_Cecily tai Cecylle syntyi vuonna 1415 Westmorlandin jaarlin Ralph Nevillen ja Joan Beaufortin tytt\xc3\xa4reksi. H\xc3\xa4nen \xc3\xa4itins\xc3\xa4 is\xc3\xa4 oli Lancasterin herttua John, joka polveutui kuningas Edvard III:sta, joten my\xc3\xb6s Cecilyss\xc3\xa4 oli kuninkaallista verta, kuten aviomiehess\xc3\xa4\xc3\xa4n Rikhardissa, Yorkin herttuassa._NEWLINE_Cecily ja Rikhard meniv\xc3\xa4t naimisiin vuonna 1437. Vuonna 1441 Rikhardista tuli Englannin hallitseman Ranskan kenraalikuvern\xc3\xb6\xc3\xb6ri ja perhe muutti Roueniin. 28. huhtikuuta 1442 syntyi Cecilyn ja Rikhardin toiseksi vanhin poika (vanhin poika Henry oli kuollut pian syntym\xc3\xa4ns\xc3\xa4 j\xc3\xa4lkeen helmikuussa 1441) Edvard eli Englannin tuleva kuningas Edvard IV.\n_START_SECTION_\nRuusujen sota\n_START_PARAGRAPH_\nKun Englannin Lancaster-sukuinen kuningas Henrik VI sai vuonna 1454 hermoromahduksen, Rikhard julistautui sijaishallitsijaksi, mutta ei suostunut palauttamaan valtaa parantuneelle kuninkaalle vuonna 1460. T\xc3\xa4ll\xc3\xb6in alkoi sota Yorkien ja Lancasterien v\xc3\xa4lill\xc3\xa4._NEWLINE_Cecilyn aviomies Yorkin herttua Rikhard, h\xc3\xa4nen kolmas poikansa Rutlandin jaarli ja veljens\xc3\xa4 Salisburyn jaarli Richard kaatuivat Wakefieldin taistelussa vuonna 1460, mutta Cecilyn pojat Edvard, George ja Rikhard jatkoivat sotaa Tewkesburyn taisteluun asti, jolloin Lancasterit nujerrettiin ja Yorkit p\xc3\xa4\xc3\xa4siv\xc3\xa4t valtaan.\n_START_SECTION_\n\xe2\x80\x9dQueen by right\xe2\x80\x9d\n_START_PARAGRAPH_\nKun Cecilyn poika Edvard oli noussut Englannin valtaistuimelle, Yorkin herttuatar eli kuningatar\xc3\xa4iti ryhtyi valikoimaan kuningaspojalleen soveliasta vaimoa Euroopan prinsessoista. Koko valtakunta kokikin j\xc3\xa4rkytyksen, kun Edvard IV meni naimisiin englantilaisen leskirouvan Elisabet Grayn kanssa. Cecily raivostui t\xc3\xa4st\xc3\xa4 ja alkoi haalia itselleen tiluksia ja rakennuksia sek\xc3\xa4 kutsua itse\xc3\xa4\xc3\xa4n nimell\xc3\xa4 \xe2\x80\x9dQueen by right\xe2\x80\x9d.   _NEWLINE_Edvardin kuoltua vuonna 1483 h\xc3\xa4nen veljens\xc3\xa4 Gloucesterin herttua Rikhard nousi valtaan. Vaikka William Shakespearen n\xc3\xa4ytelm\xc3\xa4 Rikhard III esitt\xc3\xa4\xc3\xa4 Cecilyn Rikhardia inhoavana, todellisuudessa Cecily oli innokkaasti auttamassa nuorinta poikaansa valtaan turvatakseen sukunsa vallan ja oman asemansa Yorkin suvun matriarkkana. Mahdollisesti Cecily kuitenkin siirtyi Rikhardin vastustajiin ennen Bosworthin taistelua, kun sai todisteita siit\xc3\xa4, ett\xc3\xa4 Rikhard olisi murhannut Edvardin pojat ja sill\xc3\xa4 tavoin anastanut kruunun._NEWLINE_Rikhard h\xc3\xa4visi Bosworthin taistelun vuonna 1485 lancasterilaisen Richmondin jaarlin, Henryn joukoille ja kuoli legendan mukaan itse Richmondin miekasta. Rikhardin kuoltua York-suku sammui ja Richmondin jaarlista tuli Englannin kuningas Henrik VII, mutta Yorkien aseman turvasi Henrikin ja Edvardin tytt\xc3\xa4ren Elisabetin avioliitto._NEWLINE_Cecily vietti loppuel\xc3\xa4m\xc3\xa4ns\xc3\xa4 uskonnollisissa toimissa ja kuoli toukokuussa 1495.'